Raporti i zbulimit për Irakun: analistët debatojnë
Cilat ishin motivet e publikimit dhe si mund të matet suksesi i luftës kundër al-Kaidës
Pjesë të raportit ende sekret, që u publikuan në disa gazeta amerikane, thonë se lufta në Irak e ka vështirësuar luftën kundër terrorizmit. Ish-oficeri i CIA-s, Michael Scheurer, i cili dikur ka drejtuar një njësi për ndjekjen e Osama bin Ladenit, thotë për Zërin e Amerikës se puna për raportin ka kërkuar kohë dhe se është dakord që nxjerrja e pjesëve të raportit për shtypin ka motive politike. Në një diskutim në Washington mbi fragmentet e raportit vlerësues që tani janë të hapura për publikun, Drejtori i Zbulimit Kombëtar, John Negroponte, tha se dokumenti mbulon shumë më tepër se vetëm luftën në Irak. Një raport i tillë është përgjithësisht rezultat i një pune tepër të bashkërenduar të të gjitha agjencive amerikane të zbulimit. Me kërkesën e një ligjvënësi, apo me iniciatëvën e tyre, zyrtarë nga 16 agjenci mblidhen bashkë dhe shqyrtojnë në hollësi një aspekt apo zonë gjeografike. Pastaj, Drejtori i zbulimit kombëtar e nënshkruan raportin vlerësues dhe ia paraqet presidentit. Bill Nolte, ish-zëvendës-ndihmës-drejtor i degës së studimeve të CIA-s ka punuar për rreth 30 raporte vlerësuese gjatë karrierës së tij. Ai thotë se gjykimet mbi variantin përfundimtar mund të jenë të afërta apo kundërta, gjë që varet se sa agjenci të ndryshme mund të bien dakord. Analistët thonë se përfundimet e publikuara të raportit nuk janë aq të papritura. Drejtori Neogroponte thotë, për shembull, se al-Qaida është dëmtuar mjaft nga përpjekjet amerikane kundër terrorizmit. Por ish-oficeri i CIA-s, Michael Scheurer, thotë se nuk ka kriterre të qarta e konkrete për të matur suksesin ndaj al-Qaidës. Raporti vlerësues thotë gjithashtu se natyra e al-Qaidës ka ndryshuar nga ajo e vitit 2001, në një organizatë më të decentralizuar, me operacione që kryhen më tepër nga simpatizues të pavarur, se sa të drejtuar nga bin Ladeni e ndihmësit e tij.//ii